Title: 2
Author: UNMS
Last saved by: spano

PREDKLADACIA SPRÁVA
k návrhu nariadenia vlády Slovenskej republiky o postupoch kontroly vlastností, limitov a odolnosti proti výbuchu pri jednozložkových hnojivách typu dusičnanu amónneho s vysokým obsahom dusíka
Predkladaný návrh nariadenia vlády Slovenskej republiky o postupoch kontroly vlastností, limitov a odolnosti proti výbuchu pri jednozložkových hnojivách typu dusičnanu amónneho s vysokým obsahom dusíka je ďalším z nariadení vlády, ktoré ustanovuje technické požiadavky na výrobky v tomto prípade na jednozložkové hnojivá typu dusičnanu amónneho s vysokým obsahom dusíka.
Potreba definovať tieto základné požiadavky na hnojivá na účely kontroly ich vlastností na úrovni Spoločenstva vyplynula zo skutočnosti, že bola treba, v záujme verejnej bezpečnosti ustanoviť charakteristiky a vlastnosti, ktoré odlišujú jednoduché hnojiva s vysokým obsahom dusíku na báze dusičnanu amónneho od tých druhov dusičnanu amónneho používaných vo výrobe výbušnín (napr. smernica 93/15/EHS, ktorá už bola do slovenského právneho poriadku transponovaná vo forme nariadenie vlády Slovenskej republiky č. 179/2001 Z. z., ktorým sa ustanovujú podrobnosti o technických požiadavkách a postupoch posudzovania zhody na výbušniny na civilné použitie v znení nariadenia vlády Slovenskej republiky č. 294/2002 Z. z.).
V čase, keď sa uskutočňovala harmonizácia práva ES v oblasti hnojív mali niektoré členské štáty (Nemecko, Taliansko, Francúzsko) veľmi prísnu kontrolu hnojív pred a po ich uvedení na trh pokiaľ ide o odolnosť hnojiva proti výbuchu. S cieľom dosiahnuť slobodný pohyb tovaru bola prijatá smernica č. 80/876/EHS ustanovujúca požiadavky na hnojivá, ktoré pod označením „hnojivo EHS“ mali zaručenú voľnú cestu na trh Spoločenstva bez ďalšej predtrhovej kontroly. Táto smernica je do slovenského právneho poriadku transponovaná zákonom č. 136/2000 Z. z. o hnojivách a vyhláškou Ministerstva pôdohospodárstva Slovenskej republiky č. 26/2001 Z. z., ktorou sa ustanovujú typy hnojív, obsah rizikových prvkov, podmienky odberu, skladovania a metódy skúšania hnojív, pestovateľských substrátov a pôdnych pomocných látok. Vzhľadom na to, že v zmysle článku 7 smernice sa ponechala možnosť členským štátom kontrolovať, či takéto hnojivá, ktoré sa nachádzajú na trhu nepredstavujú riziko výbuchu za podmienok bežného používania hnojiva, vznikla potreba harmonizovať požiadavky na kontrolu „nevýbušnosti“ ako ťažkých kovov, ktoré by mohli preniknúť z pôdy do požívatín. Predkladané nariadenie je úplnou transpozíciou smernice č.87/94/EHS, ktorá bola na tento účel prijatá na komunitárnej úrovni.
Predkladaný návrh nariadenia bol zaslaný na medzirezortné pripomienkové konanie všetkým subjektom, na ktoré reagovalo 27 subjektov, ktoré vzniesli 36 pripomienok. Žiadna pripomienka zásadného charakteru nebola uplatnená a ostatné pripomienky boli zapracované do textu. Návrh bol prerokovaný v LRV dňa 17.9.2003.Návrh nariadenia sa predkladá bez rozporov. 
Predkladaný návrh nariadenia nepredstavuje žiadne nároky na štátny rozpočet čo potvrdilo Ministerstvo financií Slovenskej republiky listom č. p. 19688/2003-81 a taktiež nebude mať vplyv na zamestnanosť v Slovenskej republike a preto nie je potrebné ho prerokovať v Rade hospodárskej a sociálnej dohody SR podľa zákona č. 106/1999 Z. z.